Die Hänn

Mid da Hänn konschde zum Ausdruck bringe

ohne vill Worde jo sehr vill Dinge.

Mid da Hänn konschde a midde drinn

greife fühle unn zärtlich sinn.

Mid da Hänn konschde a winge unn zeije

unn dich halle om Griff beim Drebbe steie.

Mid da Hänn konschde in da Naas a bohre

unn das selwe donn aach noch in da Ohre.

Mid da Hänn konschde ziele unn schieße

unn mid zwei Finga hoch jeda Zehna genieße.

Mid da Hänn konschde Beifall gewwe

wenn de Geschna schießt emol denewe.

Mid da Hänn konschde aach Fraue begligge

unn se gonz feschd donn oon dich drigge.

Mid da Hänn konschde Geschenke gewwe

unn streichle gonz zart e neies Läwe.

Mid da Hänn konsche aach noch zur Not

äähnem zeije dass er iss e Idiot.

Mid da Hänn konschde forme unn knete

unn zum Herrgott konschde mit ihne bete.

Reiner Thielen